Magyar felirattal jelenik meg a Days Gone!
Folytatja a Sony a honosított játékok piacra dobását
Publikálva 2019. január 17. 17:28
Fantasztikus bejelentés érkezett meg hozzánk levélben, amelynek elsősorban az angolul nem beszélő PlayStation 4 rajongók fognak örülni, de ők nagyon. A Sony ugyanis nyilvánosságra hozta, hogy több, korábban már megjelent exkluzív címükhöz hasonlóan a hamarosan debütáló Days Gone is magyar felirattal kerül majd az üzletek polcaira. A szoftver előrendelésének lehetősége a mai naptól él – de természetesen (sajnos?) a premiert nem hozták előbbre, így az továbbra is április 26-án lesz esedékes. Miután a programban a Sony állítása szerint legalábbis igen komoly hangsúlyt fektetnek majd a sztorira (gyaníthatjuk, hogy nem feltétlenül a fertőzöttek – a helyi zombiszerű horda, amely az életünkre tör – lesznek a legnagyobb ellenfeleink) ez bizony igencsak jó hír.
A Days Gone sztorija szerint Deacon St. Johnt alakíthatjuk majd, aki, miután a kirobbanó apokalipszisben elveszít mindenkit, aki fontos volt a számára, magányosan nekiindul egy új élet reményében Oregonnak és környékének. A helyszínválasztás – derül ki a Sony sajtóközleményéből – nem véletlen: a szoftvert fejlesztő Bend Studio székhelye ugyanis pontosan itt található, a készítők alaposan ismerik a környéket és úgy érezték, hogy ideális hely lenne egy efféle sötétnek ígérkező, már-már horrorisztikus történetnek. A főhősön kívül – akivel a konfliktusainkat úgy oldjuk meg, ahogyan azt a játékstílusunk megkívánja, lehetünk botcsinálta Rambok és árnyékból árnyékba settenkedő orgyilkosok is – fontos szerepet kap még az ő motorja is, ezt bütykölgetve jóval könnyebben helyszínt tudunk majd változtatni, mint nélküle.
A Days Gone tehát április 26-án jelenik majd meg kizárólag PlayStation 4-re – magyar felirattal is.
Egyéves a Days Gone, számpornóval ünnepelnek a fejlesztők
Újabb jel utal arra, hogy a Days Gone 2 már gőzerővel készül